Vrystaat verloor miljoene in padtoelaes’n Verspoelde pad tussen Warden en Vrede in die Vrystaat. (Foto: Vrystaat Landbou) Te midde van die toenemende verval van Vrystaatse paaie het die nasionale tesourie nou die toekenning van ŉ R45,2 miljoen-instandhoudingstoelaag gestaak. Dié besluit is Vrydag deur Enoch Godongwana, minister van finansies, aangekondig. Volgens ŉ kennisgewing deur die tesourie is hierdie geld nou ingevolge die Wet op Verdeling van Inkomste aan ander provinsies toegewys. Francois Wilken, voorsitter van Vrystaat Landbou (VL), sê die besluit is “roekeloos en totaal onaanvaarbaar”. “Oorstromings gedurende die 2021-’22-reënseisoen het nie net boere se oeste verwoes nie, maar ook Vrystaat se padinfrastruktuur. ‘n Knewel van ‘n slaggat op die pad tussen Clarens en Fouriesburg. (Foto: Vrystaat Landbou) “VL eis om van die minister te weet wat hom aangespoor het om die betaling van infrastruktuurtoelae aan die provinsiale departement van polisie, paaie en vervoer te staak, aangesien dit lig kan werp op die onbevoegdheid en onreëlmatighede van die departement waarvoor hulle [die regering] aanspreeklik gehou moet word.” Maroela Media het vroeër berig dat Vrystaatse boere gevra is om die departement te help om paaie in die provinsie op hul eie onkoste te herstel. Talle boere betaal reeds skraperoperateurs sodat gruispaaie geskraap kan word en gebruik hul eie arbeid en hulpbronne om dit te doen. “Ons sal die minister formeel versoek om die redes vir hierdie besluit te verduidelik en die uitwerking daarvan op die landbou en landelike gemeenskap uit te lig,” het Wilken Dinsdag gesê. Die minister van vervoer, Fikile Mbalula, het vroeër gesê paaie gaan vir die volgende tien jaar nie in stand gehou kan word nie en toenemend versleg. Hy het die skuld hiervoor onder meer op die e-tolstelsel gepak en aangevoer geld wat bedoel is om paaie te onderhou, word gebruik om die mislukte stelsel se skuld te delg.